
A scrie... 

A scrie doar aşa, de dragul de a-ţi vedea cuvintele defilând pe ecran, semne 
negre pe un zid pixelat de culoare albă. A scrie cu plăcerea pe care ţi-o dă orice 
monolog ținut în fața oglinzii, căci ce altceva este monitorul computerului. 
Oglindă care îţi reflectă forma ideilor, fereastră către o realitate iluzorie 
perfectă, poartă de evadare către iluzia eroului din jocurile “first person”, 
modalitate de înstrăinare prin care devii un simplu actant prin intermediul 
degetelor cu care introduci informaţia, toate acestea şi multe altele grupându-se 
şi organizându-se sub un singur imperativ: eficiența. 

Nimic nu este mai eficient decât un computer, instrument de lucru şi în acelaşi 
timp interlocutor agreabil, oglindă a unui Sine colectiv şi spaţiu de proiecţie a 
imaginației individuale, unealtă în fața căreia îți poţi petrece cu uşurinţă timpul 
liber, chintesență a tehnologiei prezentului şi, totodată, anticipare a unui viitor 
imprevizibil. 

Cuvintele curg unele după altele, alunecă din vârful degetelor prelingându-se 
prin taste, devin impulsuri electrice, simpli biţi vehiculaţi prin memoria unei 
maşinării care nu poate greşi, găsindu-şi încetul cu încetul drum către oglinda 
ecranului, întrupându-se în forme abstracte, sugestii ale unui regn electronic, 
toată această procesualitate fiind o replică microcosmică a Genezei, căci, înainte 
de toate, a fost Cuvântul. 

Alunecând prin labirintul electronic, căutându-se unele pe altele până la 
dobândirea formei finale, cuvintele transformă ideile şi conceptele din mintea ta 
în simple semne pe un display, semne a căror înstrăinare este deja un fapt, căci 
tu nu scrii pentru tine, ci pentru ceilalți, cu scopul de a le releva o certitudine 
personală pe care tu o socoteşti un adevăr general. 

Dorinţa ta (termenul mai potrivit ar fi cel de obsesie) este de a le demonstra 
celorlalți că modul tău de a privi lucrurile este cel mai pertinent, iar teza pe care 
o demonstrezi este o analiză perfectă a unei realități imperfecte, lucru pe care 
reuşeşti să-l pui în evidență atât de bine încât restul nu mai contează. 

Şi atunci scrii în continuare... 

Ceea ce ar trebui să te deranjeze este însă pierderea Cuvântului, rătăcit în 
hăţişul procesualităţii triumfătoare, reziduu al unei civilizații în care nu mai 
există obsesia formelor finite. Ascuns printre formele culturii vizuale 
triumfătore, aflate într-o continuă degradare valorică, mutilat de indiferența 
noastră depreciativă, Cuvântul se refugiază în monologuri sterpe, în CUVINTE 


MARI care vorbesc despre lucruri mici şi în tot atâtea forme aflate la limita efe- 
merului. 

Despărțirea de Cuvânt, în loc să te îngrijoreze, te lasă indiferent, te face să 
sesizezi cu greutate capcanele pe care ți le întinde superficialitatea unei culturi 
de consum al cărei prizonier ai devenit fără să-ţi dai seama, te împinge în 
fascinanta lume a prezentului continuu, fără trecut şi viitor. Chiar dacă ţi se pare 
că imaginile pe care le vezi sunt reale, acestea nu sunt decât nişte simple 
plăsmuiri care au drept scop aservirea dorințelor tale şi transformarea ta într-un 
simplu reper angrenat în cursa consumismului material şi imaginar. 

Reacţiile tale în faţa bunurilor materiale sau culturale au devenit simple 
reflexe condiţionate, induse prin intermediul unei mass media aservită 
eficienţei, ale cărei reţete şi modele sunt atât de previzibile încât deseori, în 
momentele din ce în ce mai rare de introspecţie, sesizezi cu uşurinţă caracterul 
lor precar. 

Forme aflate într-o continuă descompunere, imagini perisabile, dar cu adresă 
precisă, cuvinte puse în structuri seducătoare, sentimente individuale 
transformate în drame prezentate ca exemplare pentru condiția umană, modele 
individuale şi comportamentale inexistente în realitate, toate acestea cad peste 
tine prin intermediul ecranului tv, transformându-te din individ în public, public 
ale cărui reacții afective şi participative sunt rezultatul unei abile manipulări. 
Deseori, dacă nu în majoritatea cazurilor, ţi se spune că eşti liber să alegi, că tot 
ceea ce te înconjoară este făcut numai pentru tine, dar nimeni nu îţi spune că eşti 
un individ redus la câteva tipuri comportamentale şi psihologice de către 
instituţiile abilitate, simplă masă de manevră pe tabla unui joc căruia nimeni nu 
îi ştie toate regulile. 

Şi atunci scrii în continuare... 

Ar trebui să te încurajeze faptul că nu eşti singurul căruia i se întâmplă aşa 
ceva, că realitatea nu îți aparține în exclusivitate, ci o împarţi cu Ceilalţi, 
victime ale aceluiaşi atotputernic sistem de creare a iluziilor. Dar, din păcate, 
sentimentul pe care îl ai, în momentele tale de introspecție, este cel al 
minimalizării individualităţii tale, situație care-ţi dă, în mod paradoxal, o 
senzaţie de confort pe care cu greu poți să o explici. Deşi nu realizezi asta, într- 
o lume în care mare parte din tehnologii sunt orientate către producerea iluziei, 
confortul poate fi considerat ca fiind o senzație comandată, modalitate de a 
sugera că lumea în care trăim, deşi este imperfectă, este totuşi “cea mai bună 
dintre lumi”, aşa cum afirma cândva o personalitate culturală al cărei nume îmi 
scapă. 

A scrie doar de dragul de a scrie. Ce poate fi mai frumos decât acest dialog în 
care te dedublezi încercând senzaţia de a te privi din afară, dar şi din interior, 
reducându-te la simple cuvinte care se vor a fi tot atâtea reprezentări pe care le 
ai despre realitatea în care trăieşti. 


Doar că, într-un târziu, realizezi că de fapt tot demersul tău nu este altceva 
decât o încercare de a te transforma tu însuţi într-o formă semnificativă a 
realităţii, modalitate de anulare a spaimei de a te simţi depăşit de fenomene, 
propriul tău “bilet către nemurire”. Şi atunci, îți dai seama că tot ceea ce faci nu 
este altceva decât o încercare de a interveni în procesualitatea lumii în care 
trăieşti; scopul tău nedeclarat fiind acela de a introduce un element de 
incertitudine într-un sistem integrat, a cărui funcționalitate îți scapă. 

Şi într-un final, ca oricare dintre noi, simţi nevoia de a-ţi motiva demersul, de 
a-l legitima prin inventarea unei explicaţii prin care atitudinea şi concepțiile tale 
să poată fi plasate în contextul amplu în care evoluezi. Asta nu înseamnă că eşti 
numai o victimă a conformismului care stă la baza funcționării sistemului — tu 
însuţi eşti o parte mai mult sau mai puţin semnificativă a acestuia — ci în primul 
rând, eşti o victimă a formelor de comunicare, iar singura cale de a te semnifica 
este transformarea Sinelui în reper cultural; cu alte cuvinte, renunțarea la 
individualitate în favoarea iluziei universalităţii. 

Şi atunci, îţi dai seama că orice ai face nu eşti decât un prizonier al iluziilor 
Celorlalți. 

Ascunşi în spatele altor Cuvinte, care nu îţi aparțin, dar pe care le vehiculezi 
cu uşurinţă, camuflați în idei şi concepte pe care le combaţi sau susţii, reduşi la 
simplul stadiu de nume propriu, ceilalți sunt o prezență care transpare în tot ceea 
ce scrii tu. Fie că vrei sau nu, te raportezi la ei, te referi la ei, te reduci la ei, tot 
demersul tău cultural nefiind altceva decât o încercare de a te plasa într-un 
curent cultural specific, într-o modalitate de gândire conformă. Fără să-ţi dai 
seama, te limitezi la un model cultural sau altul, te autorevendici ca adept inițiat 
al unui anume curent în gândirea universală, te defineşti raportându-te la mode- 
lele culturale anterioare. 

Şi atunci scrii în continuare... 


